 NA MAUREEN ONGALA NI afueni kwa maelfu ya wavuvi katika Kaunti ya Kilifi baada ya serikali ya kitaifa kuanza kuwapa mafunzo ambayo wakifuzu wanatunukiwa vyeti vya kuwawezesha kufanya kazi yao rasmi bila vikwazo. Mafunzo hayo yanaendeshwa na Mamlaka ya Masuala ya Baharini (KMA) na wavuvi kutoka kaunti zote sita za Pwani watanufaika. Mbali na Kilifi pia kuna Mombasa, Kwale, Tana River, Taita-Taveta, na Lamu. Kwa miaka mingi, wavuvi hao wamejipata pabaya, wakishikwa wakati wa opereshini zinazofanyika baharani na vitengo mbalimbali kuimarisha usalama. Wakishakamatwa huwa wanashtakiwa kwa kufanya kazi bila vibali. Hali hiyo imekuwa ikichangia pakubwa wavuvi hao kufanya kazi kwa kujifichaficha ili kupata riziki kukimu mahitaji ya familia zao. Mara nyingi wamekuwa wakienda baharini usiku kuhepa kunaswa na pia kuficha maboti yao katika ufuo wa bahari. Kuwa huru kwa wavuvi hao kulitegemea na kukamilishwa kwa operesheni na vitengo hivyo vya usalama. Kuna wakati ambapo wavuvi walikita kambi majini kwa takriban wiki mbili na kipindi hicho chote, baadhi ya wavuvi waligeuka kuwa ombaomba kwa viongozi Pwani. Mwenyekiti wa Muungano wa Manahodha wa Maboti Kilifi Bw Issa Shallo alisema wiki jana kuwa umaskini mkubwa unaowakumba wavuvi katika kaunti hiyo ulichangia pakubwa kwa wao kutokuwa na uwezo wa kulipia maelfu ya pesa kupata mafunzo hayo. “Wavuvi walikuwa hawana uwezo wa kujilipia kupata mafunzo kwa sababu ili kupata cheti hicho kila mmoja alihitaji Sh120,000,” akasema Bw Shallo. Bw Shallo alisema kuwa wakazi wa Kilifi waliwakilisha matakwa yao kwa Rais William Ruto alipokuwa Naibu Rais, katika kampeni zake za kuwa rais katika uchaguzi mkuu wa 2022 na akawaahidi kuwa angepunguza kiwango hicho hadi Sh40,000. Dkt Ruto pia aliahidi ya kuwa wabunge wangefadhili wavuvi hao kupitia kitita cha hazina ya ustawi wa maeneo bunge (NG-CDF) ila haikuwezekana kufuatia kesi iliyowasilishwa kortini kupinga hazina hiyo. “Kesi hiyo ilituvunja mioyo na vijana wengi walikosa matumaini lakini Rais Ruto alitujali na kutenga Sh250 milioni ili vijana wapate mafunzo,” akasema. Kulingana na Bw Shallo, imekuwa tabia tokea enzi ya akina babu kuwa manahodha hawana vibali vya kufanya kazi licha ya kuwa na ujuzi. “Katika hali hii, serikali haiwezi kukutambua kwamba wewe ni nahodha kwa sababu huna kibali,” akasema. Bw Shallo alieleza kuwa licha ya Halmashauri ya Bandari Nchini (KPA) kuendeleza zoezi na kuwapa vibali baada ya mafunzo, ni idadi ndogo sana iliweza kugharimia. Alisema kuwa takribani wavuvi 10 pekee katika Kaunti ya Kilifi ndio walikuwa na vibali hivyo. Kaunti ya Kilifi ina vitengo 17 vya Usimamizi wa Fuo za Bahari (BMU) kutokea Mtwapa hadi Ngomeni katika eneobunge la Magarini na zaidi ya wavuvi 6,000. Alieleza kuwa vibali hivyo vya wavuvi ni vya kiwango cha chini lakini ambavyo vitawawezesha kuwa katika bahari nchini tu. Alisema kuna vingine ambavyo huwapa uwezo wa kuzunguka Afrika Mashariki na hata zaidi ya hapo kimataifa. “Wavuvi wetu walikuwa wanahangaika sana na mapato yao yalikuwa ya chini lakini sasa ni afueni kwani watakuwa huru,” akasema. Bw Chivatsi Ngala ambaye anasema kufikia sasa amefanya kazi ya uvuvi kwa takriban miaka 15 anafichua imekuwa ni safari yenye changamoto tele kwa kukosa vibali. “Tulikuwa tunafanya kazi kiharamu lakini kwa sasa tunashukuru serikali kwa kutupa mafunzo,” akasema Bw Ngala. Alieleza kuwa hali hiyo ilichangia umaskini miongoni mwao. Mara kwa mara waliomba serikali ya kitaifa na ya kaunti kutenga kitita maalum cha pesa kuwasaidia wakati wa misako na upepo mkali wa kusi ambapo hawawezi kuenda baharini. Kapteni Peter Munga kutoka KMA alisema kuwa zoezi hilo la kuwapa mafunzo wavuvi na vijana litachukuwa mwezi mmoja. Tayari limeanza katika kaunti za Kilifi na Mombasa na linatarajiwa kuanza rasmi katika kaunti ya Kwale kisha Taita-Taveta, Lamu, na Tana River. Alisema mafunzo hayo yanaendeshwa kwa ushikiriano wa Kenya Coast Guard na serikali ya kaunti ya Kilifi. “Hawa ni watu ambao wana uzoefu wa kuendesha maboti lakini hawana vibali na tumepewa amri na Rais Ruto tuwape mafunzo, tuwatahini na kuhakikisha wanapata vyeti,” akasema. Mbali na kufanya majaribio baharini, watapitia mafunzo wakiwa darasani. Kapteni Munga alisema wanalenga kuwafunza wavuvi na vijana 500 katika kila mojawapo ya kaunti hizo lakini idadi hiyo itaongezeka kwani hawatafungia mtu yeyote nje. Alitoa wito kwa watu wote wenye uwezo wa kuendesha maboti na hawana vyeti kujitokeza kwa wingi. Bw Munga alisema kuwa mbali na ukosefu wa pesa, wavuvi wengi hawana muda wa kuenda kwa mafunzo kwa sababu za kikazi. Kwa kawaida mafunzo hayo huchukua wiki mbili. Mafunzo hayo yanajumuisha usalama wa wavuvi baharini ikiwemo mawasiliano wakati wa dharura. “Idadi kubwa ya mikasa inayotokea baharini ni kwa sababu ya kubeba mizigo au shehena kiwango cha juu, kutokuwa na vifaa vya usalama na mawasiliano duni,” akaeleza. Kwa upande wake Afisa wa Operesheni na Masuala ya Leba katika KMA Bw Ali Mohamed Mubarak, alisema kuwa eneo la Pwani lina mabaharia wengi ambao wana vyeti walivyopewa na KPA kabla ya kubuniwa kwa KMA. “KMA ilibuniwa na sheria zilibadilika na tutazingatia wale wenye vyeti vya kitambo kwa kuwapa mafunzo na kuwabadishia vyeti,” akasema Bw Mubarak.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  